11-vuotiaiden poikien välituntileikki johti erikoiseen välikohtaukseen varsinaissuomalaisessa Auran yhtenäiskoulussa.

Kouluun jouduttiin hälyttämään poliisit. TOMI VUOKOLA / AL

Kaikki alkoi tavallisesti. Pojat leikkivät koulun kaukalossa.

Sitten yksi oppilaista alkoi sabotoida muiden leikkejä.

– Poika on välituntialueella häiriköinyt voimakkaasti muiden oppilaiden välituntileikkejä ja pelejä siihen pisteeseen, että muut oppilaat ovat pyytäneet opettajaa tulemaan väliin, rikoskomisario Satu Värri sanoo.

Riehumisen jälkeen paikalle saapunut miesopettaja otti pojan ranteista kiinni ja vienyt pois paikalta. Oppilas lähti opettajalta karkuun ja soitti isälleen puhelun.

– Hän kertoi, että opettaja oli pahoinpidellyt häntä.

Isä ei kuunnellut uutista hyvällä vaan saapui koululle raivon vallassa. Hän marssi suoraan koulurakennukseen ja aloitti Värrin mukaan uhkailun.

– Isä jatkoi sisällä uhkaavaa käyttäytymistä. Sitten rehtori teki ratkaisun, että oppilaat pidetään luokissa ja luokkien ovet kiinni.

Rehtori pyysi myös poliisin paikalle riehumisen vuoksi. Asiasta ensimmäisenä kertoneiden Turun Sanomien ja Auranmaan viikkolehden mukaan myös isä soitti poliisit 450 oppilaan kouluun.

– Myöhemmin isä ja poika poistuivat koululta ja koulupäivää voitiin jatkaa normaalisti.

Poliisi epäilee miesopettajaa lievästä pahoinpitelystä ja pojan isää virkavallan vastustamisesta.

Juttuun lisätty tapauksen rikosnimikkeet kello 11.42.